У экспазіцыі Сціплае абаянне Беларусі прадстаўлены работы Андрэя Скіцёва, пачынаючы з 2006 па 2013 год і кабінет мастацтвазнаўцы у якім знаходзяцца многія іншыя працы мастака, пачынаючы з 1997 года. Гэтым праектам галерэя працягвае серыю персанальных выстаў беларускіх мастакоў і прапануе абяднацца ўсім прадстаўнікам культурнага поля для сумеснай працы над асэнсаваннем, фіксацыяй, рэакцыяй і дакументацыяй працэсаў, якія адбываюцца ў беларускім мастацтве на прыкладзе вывучэння персаналій мастакоў. Гэтая выстава – адкрыты даследчы праект, дзе куратар не дае сваёй інтэрпрэтацыі работ аўтара, а запрашае людзей, для якіх мастацтва – прафесія, унесці ўклад у сучаснае беларускае мастацтва і прапанаваць сваё стаўленне да творчасці сучаснага беларускага мастака, які дакументуе эмацыйную гісторыю сучаснай Беларусі. Таму мы звяртаемся да даследчыкаў, крытыкаў, аналітыкаў, мастацтвазнаўцаў, філосафаў, падтрымаць даследчы праект зваротнай рэакцыяй. Вынікам праекта стануць віртуальныя каталогі даследаваных мастакоў з усімі матэрыяламі і тэкстамі, сабранымі за гэты час.